Liviu Dragnea, după acuzarea lui Coldea: În interiorul serviciilor este de mult timp un război, o schimbare
- Mădălina Sfrijan
- 24 mai 2024, 20:20
În perioada în care se afla pe scena politică, Liviu Dragnea vorbea despre „statul paralel” și jocurile din justiție. Printre șefii serviciilor secrete pe care îi includea pe lista neagră se afla și Florian Coldea. După ce procurorii DNA l-au pus sub acuzare, fostul șef al PSD a reacționat. De altfel, acesta a pronunțat numele celui care ar controla ”câmpul tactic” din justiție.
Liviu Dragnea, despre jocurile de putere din justiție
Fostul șef al Partidului Social Democrat susține că Lucian Pahonțu, șeful SPP, ar fi cel care deține controlul asupra ”câmpului tactic” din justiție. Mai mult, Liviu Dragnea este de părere că acesta are mai multă putere decât președintele Klaus Iohannis.
„Sincer să fiu nu pot decât să aduc aminte ce spuneam ce face conducerea SRI, ce face Lucian Pahonțu, ce abuzuri comit. Când spuneam asta, reporterii mă întrebau de 2 angajate care ba veneau, ba nu veneau. Lumea privea serios lucrurile acestea, despre care eu am vorbit și am avertizat în foarte, foarte multe rânduri. Cel care este acum în funcție, cei care sunt acum în funcții, mă refer la Pahonțu și Iohannis, ei fac din nou ceea ce s-a tot făcut cu ”câmpul tactic” din justiție.”, a spus Dragnea.
Despre demisia lui Florian Coldea
Fostul șef al PSD a subliniat că schimbarea din justiție a început odată cu demisia lui Florian Coldea.
În interiorul serviciilor este de mult timp un război, o schimbare. Schimbarea stăpânului a început în momentul în care a demisionat Florian Coldea. Atunci a fost preluată conducerea jocului de către Lucian Pahonțu, cel care este cel mai puternic om din România, chiar mai puternic decât Klaus Iohannis. Dacă în final se dovedește că ceea ce se spune acum este adevărat, eu mă abțin să pun verdicte mereu. Cel mai important lucru și actorul principal este Pahonțu. Pare că este ceva destul de laborios.”, a mai spus acesta, pentru stiripesurse.ro.
Liviu Dragnea: Alegerile sunt deja aranjate
Fostul social-democrat susține că alegerile din acest an ar fi deja aranjate. În plus, acesta a precizat că totul ar fi aranjat legat de câștigători. De asemenea, Liviu Dragnea a subliniat că puterea și opoziția au „fire în spate”.
„Nu cred că îl lasă serviciile din brațe pe Iohannis. Până la ora asta nu este nimic sigur, nu pot să fac o legătură. M-am gândit și eu la asta, dar undeva îmi dă cu virgulă.
Nu știu dacă are legătură cu alegerile prezidențiale ceea ce se întâmplă acum, dar eu văd că avem în prezent o campanie foarte interesantă.
Ce este foarte interesant în această campanie, asta văd eu, este faptul că și puterea și opoziția au niște fire în spate. Tot jocul e aranjat în așa fel încât să fie bine. Este ca o tablă de șah, dar pe care nu mai sunt decât pioni, restul pieselor nu mai sunt. A fost unul care încerca să facă pe nebunul, dar între timp nu mai e nici el.”, a mai spus fostul șef al PSD.